b'\n_START_ARTICLE_\nSorte Ellen og hendes s\xc3\xb8n\n_START_PARAGRAPH_\nSorte Ellen og hendes s\xc3\xb8n er en roman og et skuespil af samme navn af Julius Villiam Gudmand-H\xc3\xb8yer. Romanen tryktes som f\xc3\xb8ljeton i Lolland-Falsters Folketidende i 1876 og dramatiseringen er sandsynligvis foretaget af forfatteren selv nogle \xc3\xa5r senere. I bogen \xe2\x80\x9dL\xc3\xa6rerne og Sk\xc3\xb8nlitteraturen\xe2\x80\x9d af Oskar Thyregod, fort\xc3\xa6lles at skuespillet ved sin f\xc3\xb8rsteopf\xc3\xb8relse i Nyk\xc3\xb8bing Falster blev spillet 9 gange for fulde huse. Bogen udkom i 1914, men p\xc3\xa5 det tidspunkt var Gudmand-H\xc3\xb8yer 73 \xc3\xa5r, s\xc3\xa5 den omtalte f\xc3\xb8rsteopf\xc3\xb8relse fandt sikkert sted adskillige \xc3\xa5r tidligere.\n_START_SECTION_\nSenere opf\xc3\xb8relser\n_START_PARAGRAPH_\nStykket blev opf\xc3\xb8rt igen i 1936 i Vester Ulslev. Ved den lejlighed spilledes hovedrollen som Sorte Ellen af den senere kommunalpolitiker Dagny Ringsing._NEWLINE_I 1946 blev det spillet af Frejlev og omegns Gymnastikforening som friluftsspil i g\xc3\xa5rdejer Carl Jensens skovpart n\xc3\xa6r Fuglsang. Hovedrollen som Sorte Ellen blev spillet af Gudrun Jensen (l\xc3\xa6rerinde p\xc3\xa5 Kettinge Skole)_NEWLINE_Den seneste udgave blev leveret i 1984 af Vester Ulslev Gymnastikforenings dilettanter. Ved denne lejlighed foregik det som friluftsspil i \xc3\x85lholm park. Anledningen var Nysteds 575-\xc3\xa5rs k\xc3\xb8bstadsjubil\xc3\xa6um. I 2009 havde Nysted 600-\xc3\xa5rs jubil\xc3\xa6um, og det var meningen, at skuespillet igen skulle vises, men det lykkedes ikke at skaffe penge nok til at producere forestillingen. I 1984 blev stykket opf\xc3\xb8rt 3 gange, mandag d. 11. juni (2. pinsedag) kl. 19.00, onsdag d. 13. juni kl. 19.00 og l\xc3\xb8rdag d. 16. juni kl. 14.00. Det kostede 10 kr. at komme ind. Den f\xc3\xb8rste af de 3 forestillinger blev set af ca. 700 mennesker._NEWLINE_\xe2\x80\x9dSkuepladsen bliver omr\xc3\xa5det bag ridebanen (autov\xc3\xa6rkstedet) i slotsparken. Der er gode parkeringsforhold. B\xc3\xa6nke opstilles til publikum, men det kan udm\xc3\xa6rket v\xc3\xa6re, at tilstr\xc3\xb8mningen bliver s\xc3\xa5 stor, at det vil v\xc3\xa6re klogt selv at medbringe klapstol. Man har en klar fornemmelse af, at interessen for stykket er meget stor.\xe2\x80\x9d (Lolland-Falsters Folketidende)_NEWLINE_Rollen som Sorte Ellen blev spillet af Helle Pedersen (Helle B\xc3\xa6kkel), hendes s\xc3\xb8n af Hans E. Hansen. Ridefogedens rolle udf\xc3\xb8rtes af Mogens Nielsen, mens Jens Skafte spilledes af Palle L\xc3\xa6rke Hansen og oldermanden af Ole Bent Rasmussen. De \xc3\xb8vrige medvirkende p\xc3\xa5 scenen var Jette Petersen, Mette Hove Christensen, Lars J\xc3\xb8rgensen, Erik Friis, J\xc3\xb8rn Hansen, Kjeld J\xc3\xb8rgensen, Carl Andersen, Hardy Hansen, Ingrid\xc2\xa0\xc2\xbbKr\xc3\xb8lle\xc2\xab\xc2\xa0Jensen, Egon B\xc3\xa6kkel, Frede Jensen, Roald Rasmussen og Jens J\xc3\xb8rgen Jensen. Dekorationerne var af Per Emmerike Rasmussen, og de medvirkende musikere var Vibeke J\xc3\xb8rgensen, Frejlev, og Verner Hansen, Herritslev. Der installeredes h\xc3\xb8jttaleranl\xc3\xa6g og projekt\xc3\xb8rer. Instrukt\xc3\xb8r var Kjeld J\xc3\xb8rgensen.\n_START_SECTION_\nResume af stykkets handling\n_START_PARAGRAPH_\nI forspillet befinder vi os i 1509 et sted p\xc3\xa5 M\xc3\xb8n. Den unge fru Ellen, der er arving til en st\xc3\xb8rre g\xc3\xa5rd p\xc3\xa5 Vestlolland, er blevet sendt i kloster i Sk\xc3\xa5ne, men er flygtet derfra sammen med en ung eventyrer, Henning, som har narret hende til at tro, at de er gift. Hun opdager bedraget og gemmer sig i sin gravide tilstand i Frejlev, hvor vi m\xc3\xb8der hende igen 22 \xc3\xa5r senere._NEWLINE_B\xc3\xb8nderne i Frejlev har fra gammel tid ejendomsret til skovene ud mod Guldborgsund selv om de er f\xc3\xa6steb\xc3\xb8nder under \xc3\x85lholm, der tilh\xc3\xb8rer kongen. Netop her f\xc3\xb8rst i 1530\xe2\x80\x99erne var der borgerkrig i Danmark mellem tilh\xc3\xa6ngerne af den afsatte kong Christian 1. og hans farbror, den nye konge Frederik 1._NEWLINE_Den forvirring benytter kommandanten p\xc3\xa5 \xc3\x85lholm sig af, og sender sin ridefoged ud for at tugte de ops\xc3\xa6tsige b\xc3\xb8nder, der tror de kan opf\xc3\xb8re sig anderledes end andre b\xc3\xb8nder. Ridefogeden er ingen anden end den Henning, der alts\xc3\xa5 er far til Sorte Ellens s\xc3\xb8n Henrik. Henning fors\xc3\xb8ger at voldtage Henriks k\xc3\xa6reste og opf\xc3\xb8rer sig i det hele taget ret udfordrende. Henrik, der ikke ved at ridefogeden er hans far, l\xc3\xa6gger sammen med de \xc3\xb8vrige b\xc3\xb8nder r\xc3\xa5d op om at sl\xc3\xa5 Henning ihjel. Da han s\xc3\xa5 endelig bliver oplyst om sin herkomst, m\xc3\xa5 han af moralske grunde tr\xc3\xa6kke sig fra komplottet og nedkalder derved b\xc3\xb8ndernes foragt over sig. Det ender alligevel med at Henning bliver dr\xc3\xa6bt. Men i mellemtiden har kongen og rigsr\xc3\xa5det f\xc3\xa5et forelagt sagen og p\xc3\xa5 trods af mordet, bliver b\xc3\xb8nderne behandlet mildt, Henrik og k\xc3\xa6resten f\xc3\xa5r hinanden, Ellen f\xc3\xa5r sin ejendom p\xc3\xa5 Vestlolland tilbage og bliver endelig forenet med en mange\xc3\xa5rig bejler i et \xc3\xa6gte gifterm\xc3\xa5l og s\xc3\xa5dan ender alting p\xc3\xa5 bedste m\xc3\xa5de.'